इस संस्थान के संरक्षक के रूप में स्वनामधन्य अभियंता वर्मा जी का नाम प्रस्तावित है I वर्माजी हमारे मुहल्ले ही नहीं, देश के भूषण हैं I वे लोकनिर्माण विभाग में अभियंता हैं लेकिन लोकनिर्माण के कार्य में उनका वैरागी मन कम ही लगता है I वर्माजी स्वनिर्माण का काम अधिक तन्मयता, पूर्ण मनोयोग एवं समर्पण भाव से करते हैं I जिस नगर में उनका स्थानांतरण होता है उस नगर में दो- चार महलनुमा मकानों का निर्माण कर वे वास्तुकला का अद्भुत नमूना प्रस्तुत करते हैं I एक बार उन्हें किसी नगर के सौन्दर्यीकरण का दायित्व सौंपा गया I वह नगर तो जैसा का तैसा रहा पर उनके आधे दर्जन मकान सौन्दर्यीकृत हो गए I वे एक सफल अभियंता हैं I सैकडों ध्वस्त पुल, हजारों धराशायी विद्यालय और असंख्य टूटी – फूटी सड़कें वर्माजी की सफलता की अमर कहानियों का बयान करती हैं I कई बार उनके कुशल निर्देशन में निर्मित भवन और पुल तो उद्घाटन के पहले ही भूलुंठित हो जाते हैं I घोंचूमल जी ने वर्माजी से संस्थान का संरक्षक बनने के लिए निवेदन किया है I यह तो वर्माजी की महानता है कि अनेक व्यस्तताओं के बावजूद उन्होंने संरक्षक बनकर संस्थान को गौरवान्वित करने के लिए अपनी अनौपचारिक स्वीकृति दे दी है I